
Rozum a cit 
(Sense and Sensibility) 
Premiéra: 22. 10. 2026 
UIP – Universal, USA/Velká Británie, 2026 
Réžia: Georgia Oakley
Scenár: Diana Reid
Kamera: Arnaud Potier
Hudba: Roger Goula

Hrajú: Daisy Edgar-Jones, Esmé Creed-Miles, Caitríona Balfe, George MacKay, Fiona Shaw
Rozum a cit, nesmrteľná klasika podľa rovnomenného románu Jane Austenovej, znova ožíva na plátnach kín. Rozpráva príbeh dvoch sestier, ktoré si na ceste za šťastím vybrali úplne odlišných sprievodcov. Jedna hlavu, druhá svoje srdce.

Elinor (Daisy Edgar-Jones) a Marianne (Esmé Creed-Miles) Dashwoodové sú mladé, krásne a slušne zabezpečené dievčatá, ktorým ku šťastiu chýba už len láska – tak, ako to v ich veku býva. Ich vyhliadky sa však dramaticky zhoršia, keď po smrti otca prestane platiť, že sú finančne zaopatrené. Z pohodlia rozľahlého rodinného sídla, ktoré pripadlo v dedičstve otcovmu synovi z predchádzajúceho manželstva, sa spolu s matkou (Caitríona Balfe) sťahujú do omnoho skromnejších podmienok – do vidieckeho domčeka, ktorý drží pohromade len silou vôle. Viac než stratu rodného sídla však Elinor ľutuje to, že v dôsledku sťahovania opúšťa aj charizmatického Edwarda Ferrarsa (George MacKay), príbuzného nových majiteľov. Tento stav mysle ju silno znepokojuje aj preto, že si zakladá na svojom racionálnom prístupe k svetu, lásku nevynímajúc. Sestra Marianne je z úplne iného cesta – so srdcom na dlani je pripravená odovzdať sa každému, kto oň prejaví záujem. Tým šťastným sa stáva očarujúci John Willoughby (Frank Dillane). Hoci jej staršia a rozumnejšia sestra radí opatrnosť, Marianne ide strmhlav láske naproti. Zaručí človeku životné šťastie rozum, alebo cit? To budú musieť obe zistiť samy.

Do nového prerozprávania klasiky sa pustilo štúdio Working Title, ktoré už v minulosti úspešne prinieslo na plátna kín  Emmu aj Pýchu a predsudok – obe diela z pera Jane Austenovej. Podľa scenáristky Diany Reid umožnila modernú adaptáciu najmä nadčasovosť samotného románu. „Tí ľudia žijú v inej dobe, v inom svete, používajú iné spoločenské kódexy a vyjadrujú sa inak než my. Napriek tomu im rozumiete a v hĺbke duše cítite, že sú úplne rovnakí ako ľudia, ktorých poznáte dnes,“ hovorí scenáristka.

Prístupnosť: 

nevhodné pre vekovú skupinu maloletých do 12 rokov
Deskriptory prístupnosti: strach 
Žáner:


romantický
Verzia: 

anglicky so slovenskými titulkami 
Minutáž:

131 min 
Formát:

2D DCP, zvuk 5.1 a 7.1
